„Dacă am fi avut de la început un preşedinte nepecerist - dar accentuez: unul care nu a vrut să intre în PCR, nu unul care nu a putut să intre în PCR -, România ar fi avut altă soartă. Dar dacă nu a avut-o, cred că nu este prea târziu să-şi schimbe soarta acum”, spune profesorul universitar Gheorghe Momanu.

Profesor de rezistenţa materialelor, Gheroghe Momanu a fost rezistent şi când a venit vorba de politică. Nu a acceptat niciodată să se înscrie în Partidul Comunist. Mişcarea pentru un preşedinte ne-pecerist, cum şi-a numit organizaţia, promite că va sabota campania electorală a celor care vor să ajungă la Cotroceni cu carnetul roşu în buzunar. Gruparea a anunţat de pe acum că va susţine un candidat independent.

„De vom reuși, vom reuși. Dacă nu, poporul să-și merite soarta!”, spune Gheorghe Momanu.

Şi preşedintele Traian Băsescu spunea, înainte de a câştiga primul mandat la Cotroceni, că românii nu au de unde să aleagă un şef de stat care să nu fi fost membru PCR. După Revoluţie, România a fost condusă de Ion Iliescu, Emil Constantinescu şi Traian Băsescu. Toţi au fost înscrişi în partidul

„Discutam cu colegii la începutul campaniei: mă, ce blestem o fi pe poporul ăsta de a ajuns, până la urmă, să aleagă între doi foşti comunişti, între Adrian Năstase şi Băsescu?”, spunea președintele în 2004.

Până acum şi-au anunţat candidatura la prezidenţiale Crin Antonescu, Cătălin Predoiu şi Mihai Răzvan Ungureanu. Ultimul dintre ei a fost membru supleant în Comitetul Central al Uniunii Tineretului Comunist. Liberalii au susţinut mereu că preşedintele lor nu a fost membru în Partidul Comunist.